Titusener mistet strømmen på Manhattan
Ifølge NBC New York var blant annet store deler av det berømte Rockefeller Center uten strøm. Også byens T-banesystem ble rammet, og flere tog ble innstilt. – Vi jobber for å identifisere årsakene og for å holde togene i gang, sier de lokale transportmyndighetene. Kraftselskapet Con Edison, som forsyner byen med strøm, skrev lørdag kveld på Twitter at de jobbet med å få tilbake strømmen for rundt 42.000 kunder, hovedsaklig på vestsiden av Manhattan. På det meste var så mange som 61.000 strømløse, viser selskapets oversiktskart. New York-guvernør Andrew Cuomo sier strømmen burde være tilbake ved midnatt lokal tid. Han varsler at strømbruddet skal etterforskes. Like før klokken 06 søndag morgen norsk tid har alle kundene fått tilbake strømmen, melder selskapet på Twitter.Strømbruddet førte til kaos på Manhattan lørdag kveld, og byens brannvesen meldte blant annet at de måtte rykke ut til flere folk som var blitt sittende fast i heiser. New York-politiet (NYPD) har fått flere meldinger om trøbbel og ødelagte trafikklys. Strømbruddet førte til flere avlyste show på Broadway, og også artisten Jennifer Lopez sitt show på Madison Square Garden måtte avbrytes. Det melder artisten selv på Twitter: – Strømmen har gått i New York og Madison Square Garden. Jeg er knust over at kveldens show er avlyst. Vi vil finne en ny dato. Elsker dere alle, hold dere trygge, skriver Lopez. Norske Martine Skår (22) kom til New York lørdag, og var på konserten sammen med en venninne. Hun forteller til VG at konserten rakk å begynne før strømbruddet inntraff. – Etter «Love dont cost a thing» gikk lysene i hallen på. Vi trodde det var en spøk helt til det kom på radio at alle måtte evakueres på grunn av strømbrudd i byen, forteller hun til VG. NYPDs egen avdeling på Times Square skriver på Twitter at alle Broadway-teatrene holdes stengt, bortsett fra tre stykker. I tillegg til Broadway var det nabolaget Hell’s Kitchen som fikk merke strømbruddet best, skriver AFP. Borgermester Bill de Blasio i New York sier strømbruddet sannsynligvis skyldes et mekanisk problem i strømnettet. Ifølge CBS skal strømbruddet skyldes brann i en transformator. Bilder i sosiale medier viser fotgjengere som forsøker å dirigere trafikken i byen i fraværet av fungerende trafikklys. – Alt du kunne høre var brannbiler opp og ned Broadway. Hele Broadway var uten trafikklys, sier Ginger Tidwell, en danselærer som bor på Manhattan, til AP.
Rundt 60.000 mennesker mistet strømmen i New York lørdag kveld. Det førte til mørklagte gater og T-banestasjoner, avlyste forestillinger og folk som ble sittende fast i heiser.